Jezus Krystus. Jezus Krystus (Jezus z Nazaretu; z hebr. ישוע, ישו Joszue aram.: ܝܫܘܥ, ܝܫܘ Jeszua = "JHWH půmocům/zbawjyńym" i ze gr.: Χριστός Christós – "namaszczůny, půmazańec, mesyjosz") – cyntralno postać chrześćijaństwa, podug Wańelije założyćel religije krześćijańskij, Syn Boży a zbawićel. Do wjynkszośći wyznań krześćijańskych tyż wćelyńy Boga we uosobje Syna Bożygo. W islamje uznowany je za proroka. Jego uokres żywobyćo datuje śe na lata uod kole 8-4 roku p.n.e. do kole 30-33 roku n.e.
Podug zopisůw we Wańelijach Jezus nauczoł we Galileji a Judeji we Izraelu, zostoł skozany na śmjerć a ukrziżowany we Jerozolimje zgodńy ze wyrokym rzimskigo namjestńika (uać. praefectus) Půncjusza Piłata, a trzećigo dńa po umarću zmartwychwstoł. Dźeła i nauka Jezusa uopisane we Wańelijach stanowjům podstawa krześćijaństwa. Nauka Jezusa została przekozano śwjatu bez szkolorzůw mjanowanych apostołami.